የህዳሴ ግድብን ከዳር ለማድረስ የሚደረገው ርብርብ ተጠናክሮ መቀጠል አለበት- መንግስት
የኢትዮጵያዊነት አሻራ ያረፈበትን የታላቁ የኢትዮጵያ ህዳሴ ግድብን ከዳር ለማድረስ የሚደረገው ርብርብ ተጠናክሮ እንዲቀጥል የኢፌዴሪ የመንግስት ኮሙዩኒኬሽን ጉዳዮች ጽህፈት ቤት ጥሪ አቀረበ።ታላቁ የኢትዮጵያ ህዳሴ ግድብ መሠረት የተጣለበት 7ኛ ዓመት “ታላቁ የህዳሴ ግድባችን የአገራችን ህብረ ዜማ፣ የህዳሴያችን ማማ” በሚል መሪ ቃል መጋቢት 24 ቀን 2010 ዓ.ም እንደሚከበር አስታውቋል።ጽህፈት ቤቱ ለዋልታ ሚዲያና ኮሚኒኬሽን ኮርፖሬት በላከው ሳምንታዊ የአቋም መግለጫ፥ በዓሉን አስመልክቶ ከወዲሁ በየክልሉ የተለያዩ የገቢ ማሰባሰቢያ እና የህዝብ ንቅናቄ መድረኮች እየተካሄዱ ይገኛሉ ብሏል።የዛሬ ሰባት ዓመት የግድቡ መሠረት ድንጋይ ሲቀመጥ በኢትዮጵያውያን ሁሉን አቀፍ ተሳትፎ ግድቡ እውን ይሆናል እንደተባለው፥ አሁን ላይ ግድቡ በኢትዮጵያ ህዝብ ተሳትፎ ከ64 በመቶ በላይ የተጠናቀቀበት ጊዜ ላይ እንገኛለን ብሏል በመግለጫው።መንግስት የህዝቡን ተሳትፎ ለማሳደግና ቀጣይነት ለማረጋገጥ ልዩ ልዩ መርሃ ግብሮችን በማዘጋጀት በህዝቡ ውስጥ ንቅናቄ ሲፈጥር ቆይቷል ያለው ጽህፈት ቤቱ፥ ህዝቡም በሚያኮራ መልኩ ድጋፉን ሲሰጥ መቆየቱን ነው የገለፀው።የግድቡን 7ኛ ዓመት በምንዘክርበት በአሁኑ ወቅትም ይሄንኑ ተሳትፎ አጠናክሮ የሚቀጥል መሆኑንም ጽህፈት ቤቱ በመግለጫው አትቷል።የግድቡ መጠናቀቅ ሀገሪቱ ከግብርና መር ወደ ኢንዱስትሪ መር ኢኮኖሚ ለምታደርገው መዋቅራዊ ሽግግር ወሳኝ ሚና የሚጫወት ነው ያለው ጽህፈት ቤቱ፥ በተለይም እያጋጠመ ያለውን የኃይል መቆራረጥና እጥረት የሚፈታ ነው ብሏል።ከምንም በላይ ደግሞ የኤሌክትሪክ ኃይል አቅርቦት ተጠቃሚ ያልሆነውን የገጠሩን ህዝብ የኃይል ፍላጎት የሚያሟላ በመሆኑ ጠቀሜታው እጅግ የላቀ መሆኑንም አብራርቷል።ግድቡ ከአባይ ተፋሰስ እና አጎራባች ሀገራት ጋር ያለውን ግንኙነትም የሚያጠነክር ነውም ብሏል ጽህፈት ቤቱ በመግለጫው።የህዳሴው ግድብ ሲጠናቀቅም ለሀገሪቱ የኃይል አቅርቦት ከማሟላትና የውጭ ምንዛሬን ከማስገኘት ባለፈ የምሥራቅ አፍሪካ አካባቢ በማልማት የአካባቢው ሰላምና ልማትን ዘለቄታ እንዲኖረው የሚያስችል መሆኑንም ገልጿል።በመሆኑም፣ አሁን ያለው ትውልድ የኢትዮጵያዊነት አሻራ ያሳረፈበትን ግድብ ግንባታ ከዳር ለማድረስ የዘላቂ ልማት መሠረት የሆነውን ሰላምን መጠበቅ ይገባዋል ብሏል ፅህፈት ቤቱ።በተጨማሪም ከሰባተኛ ዓመቱ አከባበር ጋር በተያያዘ በተዘጋጁት ልዩ ልዩ መርሀ ግብሮች ላይ በንቃት በመሳተፍ ለግድቡ ግንባታ የሚያደርገውን ርብርብ አጠናክሮ እንዲቀጥል ጥሪውን አቅርቧል።                                             የትውልዱ የኢትዮጵያዊነት አሻራ ያረፈበት ታላቁ የኢትዮጵያ ህዳሴ ግድብ መሰረት የተጣለበት ሰባተኛ አመት" ታላቁ የህዳሴ ግድባችን የአገራችን ህብረ ዜማ የህዳሴያችን ማማ" በሚል መሪ ቃል መጋቢት 24 ይከበራል። በዓሉን አስመልክቶ ከወዲሁ በየክልሉ የተለያዩ የገቢ ማሰባሰቢያ የህዝብ ንቅናቄ መድረኮች እየተካሄዱ ይገኛል።የዛሬ ሰባት ዓመት የግድቡ መሰረት ሲቀመጥ በኢትዮጵያውያን ሁሉን አቀፍ ተሳትፎ ግድቡ እውን ይሆናል እንደተባለው ይሄው ዛሬ ግድቡ በኢትዮጰያ ህዝብ ተሳትፎ ከ 64 በመቶ በላይ የተጠናቀቀበት ጊዜ ላይ እንገኛለን። ግድቡ አሁን ለደረሰበት ደረጃ የበቃው ህዝቡ በባለቤትነት ስሜት ተሳትፎ ለፍጻሜ በቅቶ ለታለመለት ዓላማ የሚውል ይሆናል።መንግስት የህዝቡን ተሳትፎ ለማሳደግና ቀጣይነት ለማረጋገጥ ልዩ ልዩ መርኃ ግብሮችን በማዘጋጀት በህዝቡ ውስጥ ንቅናቄ ሲፈጥር ቆይቷል። ሕዝቡም በሚያኮራ መልኩ ድጋፉን ሲሰጥ ቆይቷል። አሁንም በላቀ ተሳተፎ ድጋፉን መስጠት የቀጠለ ሲሆን የግድቡን 7ኛ ዓመት በምንዘክርበት በአሁኑ ወቅት ይሄንኑ ተሳትፎ አጠናክረን የምንቀጥልበት ይሆናል።በተደጋጋሚ እንደተገለጸው የግድቡ መጠናቀቅ አገራችን ከግብርና መር ወደ ኢንዱሰትሪ መር ኢኮኖሚ ለምታደርገው መዋቅራዊ ሽግግር ወሳኝ ሚና የሚጫወት ነው። በተለይ በኢንቨስትመንትና የኢንዱስትሪ ፓርኮችን ጨምሮ እያካሄድ ነው ላለው የኢንዱስትሪ ልማት እያጋጠመን ያለውን የኃይል መቆራረጥና እጥረት በወሳኝነት የሚፈታልን ትልቁ ተስፋቸን ነው። ከምንም በላይ ደግሞ የኤሌክትሪክ ኃይል አቅርቦት ተጠቃሚ ያልሆነውን የገጠሩን ህዝባችንን የኃይል ፍላጎት የሚያሟላልን በመሆኑ ጠቀሜታው እጅግ የላቀ ነው።ግድቡ ከአባይ ተፋሰስ እና አጎራባች አገራት ጋር ያለንን ግንኙነት የሚያጠናክርልን ነው። የአጎራባች አገራት ሰላም የራሳችን ሰላም፣ የእነሱ ልማት የእኛም ልማት ነው በሚል ህዝባዊ መርህ ላይ ተመስርተን የታላቁ ህዳሴ ግድብ ግንባታን ጨምሮ በምናካሂዳቸው ግዙፍ የመሰረተ ልማት ፕሮጀክቶች አማካኝነት የአካባቢ አገራትን ጭምር እየጠቀመን እና ትስስራችንን እያጠናከርን መጥተናል።የህዳሴው ግድብ ሲጠናቀቅም ለአገራችን የኃይል አቅርቦት ከማሟላትና የውጭ ምንዛሪ ከማስገኘት ባለፈ የምንገኝበትን የምስራቅ አፍሪካ አካባቢ በማልማት ሰላማችንና ልማታችንን ዘለቄታ እንዲኖረው የሚያስችለን ነው።በመሆኑም አሁን ያለው ትውልድ የኢትዮጵያዊነት አሻራውን ያሳረፈበትን ግድብ ግንባታ ከዳር ለማድርስ የዘላቂ ልማት መሰረት የሆነውን ሰላማችንን መጠበቅ ይገባዋል።በተጨማሪም ከሰባተኛ ዓመቱ አከባበር ጋር በተያያዘ በተዘጋጁት ልዩ ልዩ መርሀ ግብሮች ላይ በንቃት በመሳተፍ ለግድቡ ግንባታ የሚያደርገውን ርብርብ አጠናክሮ እንዲቀጥል የኢትዮጵያ ፌዴራላዊ ዴሞክራሲያዊ ሪፐብሊክ መንግስት ጥሪውን ያቀርባል። 